43. ΝΟΜΟΣ υπ’ αριθ. 1462 της 26/31 Μαΐου 1944 Περί συστάσεως θέσεως Υποδιοικητού της Αγροτικής Τραπέζης της Ελλάδος. Εκυρώθη δια της υπ’ αριθ. 256/1946 πράξεως Υπουργ. Συμβουλίου. Άρθρ.1.-Συνιστάται παρά τη Αγροτική Τραπέζη της Ελλάδος θέσις Υποδιοικητού. Ο Υποδιοικητής έχει την αυτήν δικαιοδοσίαν και αρμοδιότητα ως και ο Διοικητής τον οποίον αναπληροί απόντα ή κωλυόμενον καθ’ όλην την έκτασιν των καθηκόντων και δικαιωμάτων του. Παρόντος του Διοικητού ο Υποδιοικητής ασκεί όσα εκ των καθηκόντων του αναθέτει εις αυτόν ο Διοικητής. Πάσα διάταξις του Καταστατικού της Τραπέζης και των σχετικών με την Τράπεζαν νόμων περί του Διοικητού εφαρμόζονται κατ’ αναλογίαν και επί του Υποδιοικητού. Ο Υποδιοικητής μετέχει ως τακτικόν μέλος μετά ψήφου του Διοικητικού Συμβουλίου της Τραπέζης. Εν περιπτώσει απουσίας ή κωλύματος του τε Διοικητού και Υποδιοικητού, τα καθήκοντα και δικαιώματα αυτών καθ’ όλην την έκτασιν ασκεί ο αρχαιότερος των Διευθυντών της Τραπέζης. Άρθρ.2.-Κατά την πρώτην εφαρμογήν του παρόντος ο Υποδιοικητής διορίζεται επί τετραετή θητεία δια κοινής αποφάσεως του Προέδρου της Κυβερνήσεως και των Υπουργών Οικονομικών και Γεωργίας. Άρθρ.3.-Η δια του υπ’ αριθ. 64/1943 συσταθείσα θέσις Συνδιοικητού της Αγροτικής Τραπέζης της Ελλάδος καταργείται. Η ισχύς του παρόντος Νόμου άρχεται από της δημοσιεύσεώς του εις την Εφημερίδα της Κυβερνήσεως. 